Arc de la Llibertat del Poble Ucraïnés

L'Arc de la Llibertat del Poble Ucraïnés (en ucraïnés: aрка свободи українського народу), antigament Arc de l'amistat entre pobles, és un monument que data de l'època soviètica i que es troba a la vora del riu Dniéper, a Kíiv, capital d'Ucraïna. El monument es va inaugurar el 1982 sota el règim soviètic. Després de la invasió russa d'Ucraïna del 2022, les estàtues de bronze que representaven dues figures, una de russa i una altra d'ucraïnesa, les van destruir per ordre de l'alcaldia de Kíiv, i l'arc es va rebatejar com a Arc de la Llibertat del Poble Ucraïnés i es va il·luminar amb els colors de l'estat. Descripció És un gran arc, de 50 metres de diàmetre i 35 metres d'alçada, construït amb un aliatge de titani, acompanyat d'una estela de granit que representa el Tractat de Pereiàslav del 1654 i una estàtua de bronze que representa dos treballadors, un d'ucraïnés i un de rus. Forma part d'una sèrie de monuments que interrompen la línia de turons escarpats al llarg de les ribes del riu Dniéper, incloent-hi el Monument a sant Vladímir, el Monument als Drets de Magdeburg, el Monument a la Segona Guerra Mundial i el Monument a la Pàtria. Al llarg d'aquest eix també s'alcen monuments religiosos com el Monestir de Sant Ciril, la Catedral de Sant Andreu de Kíiv, el Monestir de Sant Miquel de les Cúpules Daurades, la Tomba d'Askold, el Monestir de les Coves de Kíiv i el Monestir de Sant Miquel de Vydubych. El Pont de Vidre, construït el 2019, connecta alguns d'aquests indrets, inclòs l'arc del Parc de Vladímir. Història Període soviètic El començaren a construir el 1978 i l'inaugurà el 1982 Volodímir Xerbitskí, secretari general del Partit Comunista d'Ucraïna per a celebrar l'amistat entre els pobles ucraïnés i rus, i per a celebrar el 60è aniversari de la formació de la Unió Soviètica, així com els 1.500 anys de la ciutat de Kíiv. Ucraïna independent El 20 de maig del 2016 el govern ucraïnés va anunciar la seua intenció de desmantellar l'arc com a part de les seues lleis de descomunització. En el seu lloc, es planejà un memorial dedicat als veterans de la Guerra al Donbàs. El director de l'Institut Ucraïnés de la Memòria Nacional, Volodymyr Viatrovych, declarava el febrer del 2018 que un "grup esculpit" del monument s'hauria de retirar d'acord amb les lleis de descomunització. L'arc va ser repintat temporalment amb els colors de l'arc de Sant Martí i rebatejat com a Arc de la Diversitat (un nom basat en l'eslògan "Celebrem la Diversitat"). Es va convertir en el símbol de la marxa de l'Orgull LGTBQ+ de Kíiv i s'il·lumina amb els colors de l'arc de Sant Martí a la nit. El 2018, activistes pels drets humans van enganxar un adhesiu, que pretenia ser temporal, però que encara roman a l'arc hui, com a mostra de suport als presos polítics detinguts il·legalment a Rússia i a Crimea annexionada per força. L'adhesiu s'assembla a una esquerda en l'arc, i també s'assembla a un llamp. Segons els organitzadors, l'acció pretén cridar l'atenció sobre la difícil situació dels ciutadans ucraïnesos i vol instar a fer tots els possibles per a alliberar els presos polítics a Rússia. Desmantellament Després de la invasió russa d'Ucraïna (2022), l'arc era un dels 60 monuments que l'ajuntament de Kíiv tenia previst retirar. El 25 d'abril del 2022 el batle de Kíiv, Vitali Klitxkò, va anunciar la retirada de la part escultòrica del monument que havia perdut el significat ideològic. L'endemà, durant el desmantellament del grup central de bronze, el cap d'una figura que simbolitzava un rus va caure a terra. Un dels dissenyadors del monument, Serhiy Myrhorodsky, declarà estar d'acord amb el desmantellament. El 14 de maig, després d'una proposta del batle, el consell municipal va decidir canviar el nom del monument pel d'Arc de la Llibertat del Poble Ucraïnés. Referències